# Nikita Vitiúgov

Nikita Kiríllovitx Vitiúgov (en rus: Никита Кириллович Витюгов); (nascut el 4 de febrer de 1987 a Sant Petersburg) és un jugador d'escacs rus, que té el títol de Gran Mestre des de 2006.
A la llista d'Elo de la FIDE del desembre de 2021, hi tenia un Elo de 2731 punts, cosa que en feia el jugador número 4 (en actiu) de Rússia, i el 19è millor jugador del rànquing mundial. El seu màxim Elo va ser de 2747 punts, a la llista de març de 2014 (posició 17 al rànquing mundial).

## Resultats destacats en competició

El 2005 Vitiúgov fou subcampió d'Europa Sub-18, i Campió de Rússia Sub-18. El 2006 va ser subcampió del Campionat del món juvenil a Erevan, subcampió de Rússia Sub-20, i fou 11è a la Superfinal del Campionat de Rússia absolut.
El 2007 fou novament subcampió del Campionat de Rússia Sub-20, i fou 4t a la Superfinal del Campionat de Rússia absolut. El 2008 fou quart a les superfinals del Campionat de Rússia, i empatà al primer lloc amb Borís Sàvtxenko al torneig de Rønne. El 2009 fou tercer a la Superfinal del Campionat de Rússia, rere Aleksandr Grisxuk i Piotr Svídler. Fou membre de l'equip rus que va guanyar la medalla d'or al Campionat del món per equips celebrat el 2009 a Bursa, on, com a segon suplent, va puntuar un 91,7% (+5 =1 -0), i va guanyar a més la medalla d'or individual al seu tauler. El 2011, empatà als llocs 1r-3r amb Ievgueni Tomaixevski i Le Quang Liem a l'Aeroflot Open.
Entre l'agost i el setembre de 2011 participà en la Copa del món de 2011, a Khanti-Mansisk, un torneig del cicle classificatori pel Campionat del món de 2013, i hi va tenir una raonable actuació; avançà fins a la tercera ronda, quan fou eliminat per Vladímir Potkin (1½-2½).
El gener de 2013 va guanyar el fort Torneig Tradewise Gibraltar Chess 2013-Masters, amb vuit punts, per davant de Maxime Vachier-Lagrave, Sandipan Chanda i Nigel Short. Entre abril i maig de 2013 participà en el fort Memorial Alekhine, i hi empatà als llocs 4t a 8è, amb 4½/9 punts. L'agost de 2013 participà en la Copa del Món de 2013, on va tenir una actuació regular, i arribà a la tercera ronda, on fou eliminat per Aleksandr Morozévitx 3½-4½.
L'octubre de 2019 fou vuitè al fort Gran Torneig Suís de la FIDE de 2019 a l'Illa de Man (el campió fou Wang Hao).
El febrer de 2020 va competir al Festival Internacional d'Escacs de Praga, un torneig round-robin de categoria XIX amb deu jugadors, i hi acabà sisè, amb 4.5/9 (el campió fou Alireza Firouzja).

## Llibres

* Nikita Vitiugov. The French Defence. Chess Stars, 2010. ISBN 978-95-4878-276-0.

## Notes i referències

* ↑ «Nota biogràfica de Nikita Vitiúgov» (en anglès). Chessgames.com. [Consulta: 30 agost 2010].
* ↑ «"Rànquing d'escaquistes per federació: Rússia"» (en anglès). lloc web de la FIDE. [Consulta: 4 desembre 2021].
* ↑ Posició al rànquing mundial i evolució Elo de Nikita Vitiúgov «benoni.de» (en alemany). Arxivat de l'original el 2014-10-15. [Consulta: 4 març 2014].
* ↑ El campió fou l'armeni Zavèn Andriasian: «Chess News - Shen Yang i Zavèn Andriasian, Campions del món júnior.». ChessBase.com, 2006. [Consulta: 30 agost 2010].
* ↑ Russian Chess Federation - Evgeny Alekseev becomes the champion of Russia
* ↑ FIDE Archive - Dades de torneigs de gener 2007
* ↑ La notació (+x -y =z) vol dir que el primer jugador va guanyar x partides, en va perdre y, i va fer taules en z.
* ↑ Crawley, Gavin. «Bursa: Russia wins Gold, USA Silver, India Bronze». ChessBase, 13-01-2010. [Consulta: 30 agost 2010].
* ↑ «Aeroflot open 2011 A». FIDE. [Consulta: 24 abril 2011].
* ↑ FIDE has announced qualifiers for the World Cup 2011, Chessbase, 15 de juliol de 2011 (en anglès). Consultat el dia 25 de novembre de 2011 (anglès)
* ↑ «FIDE World Cup 2011» (en anglès). chess.com, 27-08-2011. [Consulta: 25 novembre 2011].
* ↑ «Resultats de la Copa del món de 2011» (en anglès). ugrasport.com. Arxivat de l'original el 2011-11-22. [Consulta: 25 novembre 2011].
* ↑ chess-results.com. «Torneig Tradewise Gibraltar Chess 2013-Masters», 2013.
* ↑ «Aronian and Gelfand win Alekhine Memorial 2013» (en anglès). ChessBase News, 01-05-2013. [Consulta: 29 novembre 2014].
* ↑ En aquest torneig els finalistes es classificaven pel Torneig de Candidats de 2014.
* ↑ «Emparellaments i resultats de la Copa del Món d'escacs de 2013» (en anglès). Lloc web oficial de la Copa del món 2013. Arxivat de l'original el 2013-12-21. [Consulta: 7 octubre 2013].
* ↑ «Resultats del Torneig Grand Swiss 2019». chess-results.com. [Consulta: 26 gener 2020].
* ↑ «Prague Masters: Firouzja wins 1st supertournament», 21-02-2020.

## Enllaços externs

* Posicions crítiques de les seves partides a «wtharvey.com». [Consulta: 30 agost 2010]. (anglès)